თეიმურაზ დოიაშვილი
თეიმურაზ იოსების ძე დოიაშვილი (დ. 29 დეკემბერი, 1948, თბილისი) — ქართველი ლიტერატურათმცოდნე, კრიტიკოსი. ფილოლოგიის მეცნიერებათა დოქტორი (1995). დაამთავრა თბილისის სახელმწიფო უნივერსიტეტის ფილოლოგიის ფაკულტეტი (1970). სხვადასხვა დროს იყო ჟურნალების — „კრიტიკის“, „ქართული მწერლობის“, „ცისკრის“, „ლაშარის“ მთავარი რედაქტორი; ხელმძღვანელობდა კრიტიკის ბიუროს საქართველოს მწერალთა კავშირში. 1973 წლიდან მუშაობს შოთა რუსთაველის სახ. ქართული ლიტერატურის ინსტიტუტში. 1999–2004 წლებში იყო ამავე ინსტიტუტის ლიტერატურის თეორიისა და ლექსთმცოდნეობის განყოფილების გამგე. 2004 წლიდან ხელმძღვანელობს „გალაკტიონის კვლევის ცენტრს“. გამოქვეყნებული აქვს რამდენიმე ათეული ნაშრომი ლიტერატურის ისტორიის, ლიტერატურის თეორიის, ლექსთმცოდნეობისა და კრიტიკის პრობლემებზე. მიღებული აქვს ვაჟა-ფშაველას სახელობის პრემია (1994), ლიტერატურული პრემია „საბა“, მიხეილ ჯავახიშვილის სახელობის პრემია (ორივე 2004), ილია ჭავჭავაძის სახელობის პრემია „საგურამო“ (2009), გ. კიკნაძის სახელობის პრემია (2010). თეიმურაზ დოიაშვილის შვილია თეატრის რეჟისორი დავით დოიაშვილი.